“Miljoene aardbewings” in 2013 eis baie - Maroela Media
Die skade aan ‘n gebou in Concepcion, Chile ná die aardbewing van 8.8 op 27 Februarie 2010 Foto: boston.com
Volgens die USGS het daar soos gebruiklik miljoene aardbewings die afgelope jaar voorgekom, maar verreweg die meeste was in afgeleë gebiede of te lig om gevoel te word.
In 2013 was daar twee aardbewings wat tussen 8 en 8,9 op die momentmagnitudeskaal gemeet het. Altesaam 17 aardbewings het tussen M 7 en M 7,9 gemeet. Altesaam 1 194 aardbewings van sterker as M 5 is wêreldwyd gemeet.
Die dodelikste aardbewing was die aardbewing van M 7,7 wat Pakistan op 24 September getref het, en 825 lewens geëis het. Aardbewings wat sterftes opgelewer het, het ook in die Filippyne, China, Iran, Indonesië, Afganistan en op die Santa Cruz-eiland voorgekom.
Onder die interessante aardbewings wat gemeet het, was een van ongeveer M 5 toe Noord-Korea in Februarie ‘n kernbom ondergronds laat ontplof het, en ‘n skudding wat gevolg het op ‘n roetine ontploffing in ‘n gruisgroef in die VSA. ‘n Gruisgroef-ontploffing in Kanada is ook aangeteken.
Hoewel Suid-Afrika verskeie ligte skuddings in 2013 beleef het, waaronder by Edenburg, Baberton, Zeerust, Johannesburg en Bela Bela was almal te lig om deur die USGS op sy aardbewingkaart aangeteken te word.